Иван Бунин
Все още съмва се, едва…

Превод от руски: Кирил Кадийски, 2003

chitanka.info

Все още съмва се, едва

синеят сенките на двора

и под навеса зад обора

сребрее хладната трева.

Но вън кънти топорът пак

и всичко е в лъчи облято,

и плахо гълъбово ято

белее като преспа сняг.

А кукувица от зори

пак пророкува зад реката,

на злак и гъби в хладината

ухаят младите гори.

На слънце светлата река

трепти и радостно се смее

и весела бухалка пее,

кънти в ехтящата лъка.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.